กรมควบคุมโรค แนะผู้ปกครองสนับสนุนให้เด็กเรียนว่ายน้ำเพื่อเอาชีวิตรอด
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า ช่วงนี้เป็นช่วงฤดูร้อนและเด็กปิดเทอม เด็กๆ อาจชวนกันไปเล่นน้ำตามลำพัง ซึ่งอาจเป็นสาเหตุการเกิดอุบัติเหตุจมน้ำได้ ข้อมูลช่วง 5 ปีที่ผ่านมา ระหว่างปี 2561 - 2565 มีเด็กอายุต่ำกว่า 15 ปี จมน้ำเสียชีวิตในช่วงฤดูร้อน ซึ่งตรงกับช่วงปิดเทอมเดือนมีนาคม - พฤษภาคม จำนวน 953 ราย เฉลี่ยวันละ 2 ราย เดือนเมษายนพบเหตุการณ์จมน้ำมากที่สุด รองลงมาคือ เดือนมีนาคมและเดือนพฤษภาคม โดยมีจังหวัดที่มีเด็กจมน้ำเสียชีวิตมากกว่า 10 ราย ถึง 40 จังหวัด แหล่งน้ำที่พบเด็กจมน้ำมากที่สุดคือ แหล่งน้ำตามธรรมชาติ รองลงมาคือ เขื่อน อ่างเก็บน้ำ ฝาย ตามมาด้วยทะเล ภาชนะภายในบ้าน และสระว่ายน้ำ สวนน้ำ สาเหตุหลักเกิดจากการเล่นน้ำมากที่สุด รองลงมาคือ พลัดตกลื่น ปัจจัยเสี่ยงที่สำคัญคือ ขาดการดูแลจากผู้ปกครองและขาดความรู้เรื่องแหล่งน้ำเสี่ยง ด้านนายแพทย์อภิชาต วชิรพันธ์ รองอธิบดีกรมควบคุมโรค กล่าวแนะนำสำหรับผู้ปกครองในฤดูร้อนนี้คือ เด็กอายุ 6 ปีขึ้นไป ควรได้เรียนว่ายน้ำเพื่อเอาชีวิตรอด เด็กเล็กต้องอยู่ในระยะที่แขน เอื้อมถึง หรือคว้าถึง ผู้ปกครองควรดูแลอย่างใกล้ชิด และแนะนำให้ประชาชนทุกคนสวมเสื้อชูชีพหรือใช้อุปกรณ์ลอยน้ำได้อย่างง่าย ทุกครั้งที่เดินทางหรือทำกิจกรรมทางน้ำ ชุมชนควรมีการเฝ้าระวังแหล่งน้ำที่มีความเสี่ยงในชุมชน ห้ามให้เด็กลงไปเล่นน้ำตามลำพังโดยเด็ดขาด และสถานที่ที่เปิดให้บริการเป็นแหล่งท่องเที่ยวทางน้ำ ต้องจัดให้มีอุปกรณ์ช่วยคนตกน้ำบริเวณแหล่งน้ำที่เพียงพอ เข้าถึงได้ง่าย กำหนดบริเวณสำหรับเล่นน้ำ มีเจ้าหน้าที่ lifeguard คอยดูแล แบ่งเขตพื้นที่สำหรับเล่นน้ำหรือทำกิจกรรมทางน้ำที่ปลอดภัย ติดป้ายแจ้งเตือน เช่น ห้ามลงเล่นน้ำ น้ำลึก น้ำวน และจัดให้มีอุปกรณ์ช่วยคนตกน้ำบริเวณแหล่งน้ำ และป้ายขอความช่วยเหลือ เบอร์ 199 หรือหากได้รับบาดเจ็บให้ โทร 1669